Rygterne havde floreret på de sociale medier, og nu bliver det bekræftet af Nordjyllands Politi. Brugen af en ukrudtsbrænder var årsag til, at den ene ende af Gigantium onsdag til middagh brød i brand. Det skriver Nordjyllands Politi i en pressemeddelelse. Leder af Gigantium Jørgen Smed fortæller, at han havde en mistanke om, at det kunne være det, da han godt vidste, at en medarbejder havde været i gang med ukrudtbrænderen. - Jeg skulle ikke sige noget som helst, før jeg var 400 procent sikker på, at det var det. Men nu når politiet siger, at det er det, så må vi gå ud fra, at det er sådan, det er, fortæller Jørgen Smed. Mens medarbejderen er i gang med ukrudtsbrænderen får flammerne fat på noget af konstruktionen på indersiden af gavlen. Derfor opdager medarbejderen ikke selv branden, men det er en anden forbipasserende medarbejder, der opdager det, og får alarmeret brandvæsnet. - Det havde da været bedre, hvis det var noget teknik, i stedet for at det er en menneskelig fejl. Det er jo skide uheld for at sige det på godt dansk, fortæller Jørgen Smed. Medarbejderen bliver sigtet for overtrædelse af beredskabslovgivningen og kan se frem til en bødestraf. Politiet og beredskabet har forladt Gigantium.
Efter undersøgelser i løbet af onsdag og torsdag har Nordjyllands Politi nu fundet årsagen til branden i Gigantium.